DECRETO 186/2008, do 24 de xullo, polo que se crean os centros de día de alzheimer de Ribeira, Lugo, Celeiro (Viveiro), Moaña e Vigo integrados na rede galega de centros de día de atención social para persoas con alzheimer e outras demencias neurodexenerativas.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 02/09/2008

O artigo 27.23º do Estatuto de autonomía de Galicia, en concordancia co artigo 148.1º.20 da Constitución española, establece a competencia exclusiva da comunidade autónoma no ámbito da asistencia social.
Con base na referida atribución competencial, aprobouse a Lei 4/1993, do 14 de abril, de servizos sociais (DOG nº 76, do 23 de abril), que vén a ordenar e regular os aspectos básicos dun sistema integrado de servizos sociais definido como servizo público da Comunidade Autónoma de Galicia. A devandita lei inclúe, no seu artigo 5.3º, entre as súas áreas de actuación, as dirixidas á vellez.
Dentro dos programas propios dos servizos sociais de atención especializada para a vellez, o Decreto 19/2008, do 7 de febreiro, polo que se crea a rede galega de centros de día de atención social para persoas con alzheimer e outras demencias neurodexenerativas, creou unha nova tipoloxía de centros de atención diúrna destinados a este colectivo.
Por outra banda, o Decreto 143/2007, do 12 de xullo, polo que se regula o réxime de autorización e acreditación dos programas e centros de servizos sociais regula a obrigatoriedade de obter autorización administrativa previa para a creación ou construción dos centros de servizos sociais, especificando os requisitos xerais que deben cumprir.
Neste senso, segundo o disposto no artigo 29 da Lei 4/1993, de servizos sociais e o artigo 6 do Decreto 143/2007, para a creación de centros de servizos sociais propios da Administración autonómica, será necesaria unha norma con rango de decreto.
A Vicepresidencia da Igualdade e do Benestar, no uso das súas competencias e sendo consciente das elevadas necesidades asistenciais que teñen as persoas que padecen alzheimer e outras síndromes funcionais de carácter neurodexenerativo, ademais do efecto que esta situación causa sobre as persoas afectadas e sobre os seus familiares, asumiu como compromiso prioritario o desenvolvemento dunha rede pública autonómica de centros de día de atención especializada, dirixido ás persoas enfermas de alzheimer e outras demencias. Así mesmo, con este fin o artigo 6.2º do decreto recolle a posibilidade de que os centros poidan desenvolver programas de carácter sociocomunitario dirixidos a un número maior de persoas con alzheimer e outras demencias neurodexenerativas.
En consecuencia, e dentro dos obxectivos sinalados, a Vicepresidencia da Igualdade e do Benestar pretende levar a cabo a posta en marcha dos centros de día de Ribeira, Lugo, Celeiro (Viveiro), Moaña e Vigo, que formarán parte da antedita rede pública.
Con base na proposta da Vicepresidencia da Xunta de Galicia logo da deliberación no Consello da Xunta de Galicia, na súa reunión do día vinte e catro de xullo de dous mil oito.
DISPOÑO:
Artigo único
Créanse ao abeiro do previsto no artigo 6. apdo c) do Decreto 143/2007, do 12 de xullo, integrados na rede galega de centros de día de atención social para persoas con alzheimer e outras demencias neurodexenerativas os seguintes centros:
-Centro de día de alzheimer de Ribeira, para un total de 40 prazas (Nº de expediente 2008/22).
-Centro de día de alzheimer de Lugo, sito na rúa Juana la Loca de Lugo, para un total de 40 prazas (Nº de expediente 2008/18).
-Centro de día de alzheimer de Celeiro (Viveiro), sito na Casa do Mar de Celeiro, para un total de 30 prazas. (Nº de expediente 2008/15).
-Centro de día de Moaña, sita na parcela 11 no polígono Rosal Sur en Moaña, para un total de 50 prazas. (Nº de expediente 2008/13).
-Centro de día de Vigo, sito na Casa do Mar na avda. Beiramar de Vigo, para un total de 40 prazas. (Nº de expediente 2008/13).
Disposicións derradeiras
Primeira.-Autorízase a Vicepresidencia da Igualdade e do Benestar para o desenvolvemento e execución deste decreto.
Segunda.-Esta disposición entrará en vigor ao día seguinte ao da súa publicación no Diario Oficial de Galicia.
Santiago de Compostela, vintecatro de xullo de dous mil oito.
Emilio Pérez Touriño
Presidente
Anxo Manuel Quintana González
Vicepresidente da Igualdade e do Benestar